હવે કી-બોર્ડની વાત કરીએ. મોહનભાઈનું કી-બોર્ડ શરૂઆતમાં DOE કી-બોર્ડ તરીકે ઓળખાયું કેમ કે તેનું ઘડતર ભારત સરકારના ડિપાર્ટમેન્ટ ઑફ ઈલેક્ટ્રોનિક્સ દ્‌વારા થયેલી પહેલના કારણે થયું હતું. થોડા વખત પછી તેમાં થોડા ફેરફાર કરી ૧૯૮૬ની સાલમાં તેને તમામ ભારતીય ભાષાનું કી-બોર્ડ બનાવી દેવામાં આવ્યું અને તેને ઈનસ્ક્રીપ્ટ કી-બોર્ડનું નામ આપવામાં આવ્યું. તે ઘણું લોકપ્રિય બન્યું. બે દાયકા પછી ૨૦૦૩ની સાલમાં માઈક્રોસોફ્ટ કંપનીએ જ્યારે વિન્ડોઝ એક્સપીમાં ભારતીય ભાષાનો ઉપયોગ શરૂ કરવાનું નક્કી કર્યું ત્યારે તેણે આ ઈનસ્ક્રીપ્ટ કી-બોર્ડને પોતાના કી-બોર્ડ તરીકે બેઠું અપનાવી લીધું. માત્ર વિન્ડોઝ નહિ પણ હવે એપલ-મેકીન્ટોશના કમ્પ્યુટર-લેપટોપમાં પણ ગુજરાતી ટાઈપિંગ માટે આ જ કી-બોર્ડનો ઉપયોગ થાય છે.